ดอลล์ปรับขึ้น นักลงทุนเชื่อเฟดขึ้นดอกเบี้ยเร็วๆ นี้
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (22 ก.ย.) หลังจากความเห็นของเจ้าหน้าที่ธนาคารกลางสหรัฐ (FED) หลายรายยังคงช่วยสนับสนุนคาดการณ์ของตลาดเกี่ยวกับการปรับขึ้นอัตราดอกเบี้ยในปีนี้
23 ก.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.1131 ดอลลาร์สหรัฐ จาก 1.1190 ดอลลาร์สหรัฐ ขณะที่เงินปอนด์ลดลงที่ 1.5371 ดอลลาร์สหรัฐ จากระดับ 1.5496 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 120.02 เยน จาก 120.60 เยน และเพิ่มขึ้นเมื่อเทียบกับฟรังก์สวิสที่ระดับ 0.9741 ฟรังก์ จาก 0.9710 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7087 ดอลลาร์สหรัฐ จากระดับ 0.7136 ดอลลาร์
ความคิดเห็นจากเจ้าหน้าที่เฟดในช่วงที่ผ่านมาทำให้นักลงทุนมีความหวังว่าเฟดจะปรับขึ้นอัตราดอกเบี้ยในเร็วๆ นี้ และเป็นปัจจัยที่ส่งผลให้ดอลลาร์สหรัฐปรับตัวแข็งแกร่ง นายเดนนิส ล็อคฮาร์ท ประธานเฟด สาขาแอตแลนตา กล่าวว่า เขายังคงหวังว่าเฟดจะปรับขึ้นอัตราดอกเบี้ยในปีนี้ โดยเขาคาดการณ์ว่า แนวโน้มเศรษฐกิจที่แข็งแกร่งของสหรัฐจะทำให้เฟดปรับขึ้นอัตราดอกเบี้ยก่อนสิ้นปีนี้
ด้านนายเจมส์ บูลลาร์ด ประธานเฟด สาขาเซนต์หลุยส์ ก็ระบุว่า มีความเป็นไปได้ค่อนข้างมากที่เฟดจะปรับนโยบายการเงินให้เข้าสู่ภาวะปกติ แม้ว่าหลังจากเฟดได้คงอัตราดอกเบี้ยไว้ที่ระดับเดิมในการประชุมนโยบายการเงินครั้งล่าสุดเมื่อสัปดาห์ที่แล้ว
ทั้งนี้ ตลาดกำลังจับตาดูถ้อยแถลงจากนางเจเน็ต เยลเลน ประธานเฟด ที่จะมีขึ้นในวันพฤหัสบดีนี้ โดยนักลงทุนจำนวนมากคาดหวังว่านางเยลเลนจะให้ความกระจ่างในประเด็นที่ว่าเฟดจะปรับขึ้นอัตราดอกเบี้ยในปีนี้หรือไม่